

**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ-ΟΛΥΜΠΙΑΣ** Πύργος 18-06-2014

**ΓΡΗΓΟΡΙΟΥ Ε΄ 1 – ΠΥΡΓΟΣ ΗΛΕΙΑΣ 27100** Α.Π.: 611

**ΤΗΛ: 2621 0 22311 - ΦΑΞ: 2621 0 20044**

**e-mail:** **ispo@otenet.gr**

 **site: www. ispyrgou.gr**

 Προς: 1) Πρόεδρο και μέλη του Δ.Σ.

 του Πανελληνίου Ιατρικού Συλλόγου

 2) Νομικό Σύμβουλο του Π.Ι.Σ.

 Το Διοικητικό Συμβούλιο του Ιατρικού Συλλόγου Πύργου-Ολυμπίας κατά την 36η τακτική συνεδρίασή του μετά από ομόφωνη απόφαση, δηλώνει ότι θεωρεί απαράδεκτη και εκβιαστική τη σύναψη σύμβασης των κλινικοεργαστηριακών και εργαστηριακών ιατρών με τις Ελεγκτικές Εταιρείες τη στιγμή μάλιστα που η Πολιτεία έχει νομοθετήσει την επιστροφή δεδουλευμένων (clawback-rebate) με αναδρομική ισχύ από 1-1-2013.

 Ο Ε.Ο.Π.Υ.Υ. εκβιαστικά θέτει ως όρο για τις πληρωμές των κλινικοεργαστηριακών και εργαστηριακών ιατρών στο εξής, την υπογραφή σύμβασης με τις Ι.Ε.Ε. Το ποσό που θα επιβαρυνθούν οι ιατροί ως πάροχοι και θα καρπωθούν οι εταιρείες υπολογίζεται σε 18.000.000 ευρώ το οποίο είναι μάλλον εξωφρενικό και σίγουρα δυσανάλογο με το έργο. Επίσης θεωρούμε απαράδεκτη την επιβολή των επιτροπών ελέγχου με πληρωμή των ελεγκτών από τον κάθε κλινοκοεργαστηριακό ή εργαστηριακό ιατρό για έξοδα μετακίνησης και διαμονής εκτός Αττικής στο 0,45%- 5% ή και 10% επί του αιτούμενου ποσού.

 Πιστεύουμε ότι ο έλεγχος και κατά συνέπεια η εκκαθάριση των οικονομικών απαιτήσεων των ιατρών ανήκει στη συμβατική υποχρέωση του Ε.Ο.Π.Υ.Υ.

 Ο συνδυασμός αυτών των δύο μέτρων είναι εξοντωτικός σε οικονομικό επίπεδο για τα μέλη μας και από τη στιγμή που η Πολιτεία νομοθέτησε το μέτρο της επιστροφής των δεδουλευμένων, καλύπτουμε τα μέλη μας και τους συστήνουμε να μην συμβληθούν με τις ιδιωτικές Ελεγκτικές Εταιρείες.

 Διερωτόμαστε επίσης τί ακριβώς έλεγχος θα είναι αυτός και πότε ακριβώς θα γίνεται; **Επίσης πώς ένας ιδιωτικός φορέας μπορεί να διαχειρίζεται χρήματα του Δημοσίου;** Μήπως υπάρχει σχέδιο διαθεσιμότητας όλου του προσωπικού των ΠΕΔΥ (τ. ΙΚΑ- ΕΤΑΜ) και στη θέση αυτών να τοποθετηθούν αυτές οι ιδιωτικές επιτροπές;

Εμείς προτείνουμε τη συγκρότηση κρατικών επιτροπών ελέγχου χωρίς αμοιβές και ο **έλεγχος να γίνεται φυσικά πριν την διενέργεια των ιατρικών εξετάσεων** και όχι αναδρομικά έτσι ώστε να μην κόβονται εκ των υστέρων ιατρικές εξετάσεις, οι οποίες έχουν ήδη πραγματοποιηθεί. Οι ιατροί δεν αρνούνται τον προέλεγχο ή και τον έλεγχο των προτεινόμενων ιατρικών παραπεμπτικών όχι όμως με τον τρόπο που προτείνεται από τη Διοίκηση του Ε.Ο.Π.Υ.Υ. που μόνο ανυπέρβλητα προβλήματα θα δημιουργήσει.

 Κύριε Πρόεδρε, οι γιατροί δεν αντέχουν άλλο την αφαίμαξη της τσέπης τους. Τη στιγμή μάλιστα που ο Ε.Ο.Π.Υ.Υ. έχει επιβάλλει την πιστοποίηση με ISO και τον διαρκή εξωτερικό ποιοτικό έλεγχο τα οποία έχουν ένα επιπλέον ετήσιο κόστος (που υπερβαίνει τα 3.000 ευρώ ετησίως) και την κατηγοριοποίηση των εργαστηρίων η οποία θα επιφέρει επιπλέον μείωση στις τιμές των εξετάσεων. Επομένως ο Ε.Ο.Π.Υ.Υ. θεωρεί λογικό να απαιτεί καλύτερη ποιότητα, κάτι με το οποίο συμφωνούμε απόλυτα, αλλά με κατά 60-70% χαμηλότερες τιμές από αυτές του 1991!

 Εκτιμούμε ότι σε τοπικό επίπεδο και με δεδομένο ότι τους περισσότερους μήνες του 2013 τα περισσότερα εργαστήρια ήταν σε αναστολή το έργο αυτό μπορεί να ολοκληρωθεί από την Περιφερειακή Δ/νση του Ε.Ο.Π.Υ.Υ. (πρώην ΥΠΑΔ) του Νομού μας (Ηλείας).

 Κύριε Πρόεδρε, απευθυνόμενοι συγχρόνως και στο Νομικό Σύμβουλο του Π.Ι.Σ., παρα- καλούμε να γίνουν όλες οι απαραίτητες **ένδικες ενέργειες** έτσι ώστε να διερευνηθούν τα παραπάνω ερωτήματα και να μην περάσει το σχέδιο της Πολιτείας για τις Ιδιωτικές Ελεγκτικές Εταιρείες.

Για το Διοικητικό Συμβούλιο

 Ο Πρόεδρος Ο Γεν. Γραμματέας

 Ευάγγελος Παπαγεωργίου Ιωάννης Δάρας

Κοινοποίηση: 1) Υπουργείο Υγείας

 2) Ε.Ο.Π.Υ.Υ.